11. ฐานะการเงินและผลการดำเนินงาน

1.  งบการเงิน

  สรุปข้อมูลตามงบการเงินรวมและอัตราส่วนของทางการเงินที่สำคัญของบริษัทฯ
  สำหรับรอบระยะเวลาบัญชี 3 ปี

(หน่วย : ล้านบาท)

  []

(หน่วย : ล้านบาท)

[]

(หน่วย : ล้านบาท)

[]

(หน่วย : ล้านบาท)

[]

หมายเหตุ รอบระยะเวลาบัญชีของบริษัทฯ สิ้นสุดวันที่ 20 กุมภาพันธ์ ของทุกปี

- รายการในงบแสดงฐานะการเงิน ปีบัญชี 2553 และปีบัญชี 2554
ได้มีการจัดประเภทรายการใหม่ เพื่อให้สอดคล้องกับการแสดงรายการในงบแสดงฐานะการเงิน
ปีบัญชี 2555

- รายการในงบกำไรขาดทุน และงบกระแสเงินสด ปีบัญชี 2554 ได้มีการจัดประเภทรายการใหม่
เพื่อให้สอดคล้องกับการแสดงรายการในงบแสดงฐานะการเงิน ปีบัญชี 2555

[]

หมายเหตุ *บริษัทฯ ได้ปรับปรุงวิธีการคิดอัตรากำไรขั้นต้น
โดยได้นำค่าใช้จ่ายหนี้สูญและหนี้สงสัยจะสูญเข้าไปรวมคำนวณด้วย

2.  คำอธิบายและการวิเคราะห์ฐานะการเงินและผลการดำเนินงาน

สำหรับผลการดำเนินงานของบริษัทฯและบริษัทย่อย

บริษัทฯ ประกอบธุรกิจสินเชื่อเพื่อผู้บริโภคประกอบด้วยสินเชื่อบัตรเครดิต สินเชื่อเงินกู้
และสินเชื่อเช่าซื้อ โดยมีสัดส่วนการให้สินเชื่อใหม่ในปีบัญชี 2555 เท่ากับร้อยละ 42 : 52 : 1
ตามลำดับ

งบการเงินรวมสำหรับปีสิ้นสุดวันที่ 20 กุมภาพันธ์ 2556 ได้รวมรายการของบริษัทและบริษัทย่อย 8
แห่ง ได้แก่ บริษัท อีเทอนอล 4 นิติบุคคลเฉพาะกิจ จำกัด (“Eternal 4”) บริษัท อีเทอนอล 5
นิติบุคคลเฉพาะกิจ จำกัด (“Eternal 5”) บริษัทอิออน ไมโครไฟแนนซ์ (กัมพูชา) จำกัด
(“AEON MFC”) บริษัทเอซีเอส อินชัวรันส์ โบรคเกอร์ (ประเทศไทย) จำกัด (“ACSB”)
บริษัทเอซีเอส ไลฟ์อินชัวรันส์ โบรคเกอร์ (ประเทศไทย) จำกัด (“ACSL”) บริษัทเอซีเอส
เซอร์วิสซิ่ง (ประเทศไทย) จำกัด (“ACSS”) บริษัทอิออน ไมโครไฟแนนซ์ (เมียนมาร์) จำกัด
และ บริษัทอิออน ลิสซิ่ง เซอร์วิส (ลาว) จำกัด
โดยงบการเงินรวมดังกล่าวได้ตัดรายการและยอดคงเหลือระหว่างกันที่เป็นสาระสำคัญออกแล้ว

บริษัทถือหุ้นของ Eternal 4 และบริษัท Eternal 5 (บริษัทย่อย) ตั้งแต่วันที่ 22 กุมภาพันธ์
2550 และ วันที่ 5 เมษายน 2553 ตามลำดับ
ตามเงื่อนไขในการอนุมัติโครงการแปลงสินทรัพย์เป็นหลักทรัพย์
โดยสำนักงานคณะกรรมการกำกับหลักทรัพย์และตลาดหลักทรัพย์
โดยถือหุ้นในบริษัทย่อยดังกล่าวร้อยละ 26 ของทุนจดทะเบียนของแต่ละบริษัท สำหรับAEON MFC
เป็นบริษัทย่อยแห่งใหม่ จดทะเบียนในประเทศกัมพูชาเพื่อประกอบธุรกิจสินเชื่อรายย่อย ตั้งแต่วันที่ 5
ตุลาคม 2554 โดยบริษัทฯ ถือหุ้นทั้งหมดของบริษัทย่อยดังกล่าว

เมื่อวันที่ 1 กันยายน 2555 บริษัทฯ ได้ทำสัญญาซื้อขายหุ้นกับบริษัท เอซีเอส แคปปิตอล
คอร์ปอเรชั่น จำกัด ซึ่งเป็นผู้ถือหุ้นใหญ่รายหนึ่งของบริษัท เพื่อซื้อหุ้นในบริษัทที่เกี่ยวข้องกัน 3
บริษัทได้แก่ บริษัท เอซีเอส อินชัวรันส์ โบรคเกอร์ (ประเทศไทย) จำกัด บริษัท เอซีเอส
ไลฟ์อินชัวรันส์ โบรคเกอร์ (ประเทศไทย) จำกัด และ บริษัท เอซีเอส เซอร์วิสซิ่ง
(ประเทศไทย) จำกัด ในสัดส่วนร้อยละ 100 เท่ากันทุกบริษัทจากบริษัท เอซีเอส แคปปิตอล
คอร์ปอเรชั่น จำกัด โดยการซื้อขายหุ้นดังกล่าวถือเป็นการรวมธุรกิจภายใต้การควบคุมเดียวกัน
โดยงบการเงินรวมสำหรับปีสิ้นสุดวันที่ 20 กุมภาพันธ์ 2556 และงบแสดงฐานะการเงินรวม ณ วันที่
20 กุมภาพันธ์ 2555 และวันที่ 21 กุมภาพันธ์ 2554
ที่นำมาแสดงเปรียบเทียบได้มีการปรับย้อนหลังเสมือนว่าการรวมธุรกิจดังกล่าวได้เกิดขึ้นมาโดยตลอด

สำหรับบริษัทอิออน ไมโครไฟแนนซ์ (เมียนมาร์) จำกัด และ บริษัทอิออน ลิสซิ่ง เซอร์วิส (ลาว)
จำกัด เป็นบริษัทย่อยแห่งใหม่ จดทะเบียนในประเทศพม่าและลาวเพื่อประกอบธุรกิจสินเชื่อรายย่อย
ตั้งแต่วันที่ 2 พฤศจิกายน 2555 และ 11 มกราคม 2556 ตามลำดับโดยบริษัทฯ
ถือหุ้นทั้งหมดของบริษัทย่อยดังกล่าว

งบการเงินของบริษัทย่อยได้จัดทำขึ้นโดยใช้นโยบายการบัญชีที่สำคัญเช่นเดียวกันกับของบริษัทฯ

งบการเงินประจำปี 2555 สิ้นสุดวันที่ 20 กุมภาพันธ์ 2556 ได้ตรวจสอบโดย บริษัท ดีลอยท์ ทู้ช
โธมัทสุ ไชยยศ สอบบัญชี จำกัด
โดยงบการเงินรวมและงบการเงินเฉพาะกิจการได้จัดทำขึ้นตามประกาศกรมพัฒนาธุรกิจการค้าลงวันที่
30 มกราคม 2552 เรื่อง กำหนดรายการย่อที่ต้องมีในงบการเงิน พ.ศ. 2552 นอกจากนี้
งบการเงินดังกล่าวได้จัดทำขึ้นตามข้อบังคับของตลาดหลักทรัพย์แห่งประเทศไทย ลงวันที่ 22
มกราคม 2544 เรื่อง
การจัดทำและส่งงบการเงินและรายงานเกี่ยวกับฐานะการเงินและผลดำเนินงานของบริษัทจดทะเบียน
พ.ศ. 2544

ภาพรวม

จากข้อมูลของธนาคารแห่งประเทศไทย เศรษฐกิจของประเทศไทยในปี 2555
มีการขยายตัวในอัตราร้อยละ 6.4 เมื่อเทียบกับการเติบโตที่ร้อยละ 0.1 ในปี 2554
แสดงให้เห็นถึงการฟื้นตัวจากสถานการณ์อุทกภัยครั้งใหญ่ในช่วงปลายปี 2554
ทั้งนี้การขยายตัวดังกล่าวสืบเนื่องมาจากการขยายตัวทางด้านการผลิต
รวมถึงการขยายตัวจากการใช้จ่ายภาคครัวเรือนที่เพิ่มมากขึ้นซึ่งได้รับแรงสนับสนุนจากนโยบายของภาครัฐ
เช่น การปรับเพิ่มฐานอัตราค่าแรงขั้นต่ำ การลดอัตราภาษีเงินได้นิติบุคคล
และมาตรการคืนภาษีรถยนต์คันแรก อย่างไรก็ตาม ภาวะเศรษฐกิจในปี 2556
ยังคงมีแนวโน้มที่จะเติบโตไปในทิศทางที่ดี จากปัจจัยสนับสนุนด้านต่างๆ
ไม่ว่าจะเป็นฐานอัตราค่าแรงขั้นต่ำที่เพิ่มขึ้น อัตราการว่างงานที่ลดลง อัตราดอกเบี้ยที่อยู่ในระดับต่ำ
และมาตรการสนับสนุนค่าครองชีพและการลดภาษีเงินได้บุคคลธรรมดา

ในปี 2555
การฟื้นตัวของภาวะเศรษฐกิจและการปรับตัวดีขึ้นของรายได้ภาคครัวเรือนเป็นปัจจัยสนับสนุนที่สำคัญต่อการขยายตัวของใช้จ่ายผ่านบัตรเครดิตและสินเชื่อส่วนบุคคล
ซึ่งบริษัทฯ และผู้ประกอบการส่วนใหญ่
ได้ให้ความสำคัญในเรื่องการขยายฐานลูกค้าบัตรเครดิตและการกระตุ้นปริมาณการใช้จ่ายผ่านบัตรเครดิตท่ามกลางภาวะการแข่งขันที่รุนแรงยิ่งขึ้น
ขณะเดียวกัน สำหรับสินเชื่อส่วนบุคคล บริษัทฯ และผู้ประกอบการส่วนใหญ่
ยังคงพิจารณาอนุมัติสินเชื่อบนพื้นฐานของความระมัดระวัง
โดยมุ่งเน้นการให้ความสำคัญกับคุณภาพของลูกค้าเป็นหลัก

ณ วันที่ 20 กุมภาพันธ์ 2556 บริษัทฯ มีจำนวนลูกค้าสมาชิกบัตรเครดิตและสินเชื่ออื่นๆ ถึง 6.70
ล้านบัตร เพิ่มขึ้น 482,000 บัตรหรือคิดเป็นอัตราเติบโตร้อยละ 8 จากปีก่อน แบ่งเป็นบัตรเครดิต
2.12 ล้านบัตร และบัตรสมาชิก 4.58 ล้านบัตร ในส่วนของการขยายเครือข่าย บริษัทฯ
มีสาขารวมทั้งสิ้น 100 สาขา และเครื่องเบิกและชำระเงินสดอัตโนมัติ (ATMs) 382 เครื่อง
เพื่ออำนวยความสะดวกแก่ลูกค้าครอบคลุมพื้นที่ทั่วประเทศ ตลอดจนมีร้านค้าสมาชิกรวมกว่า 15,700
แห่ง

ผลการดำเนินงาน

  • รายได้

ในปีบัญชี 2555 บริษัทฯ มีรายได้จากงบการเงินรวมทั้งสิ้น 12,232 ล้านบาท เพิ่มขึ้น 1,333
ล้านบาท หรือร้อยละ 12 จาก 10,899 ล้านบาท ในปีบัญชี 2554
ทั้งนี้เนื่องมาจากยอดการให้สินเชื่อรวมที่เติบโตขึ้นจากการฟื้นตัวของภาวะเศรษฐกิจในปี 2555
ซึ่งส่งผลต่อการบริโภคภาคครัวเรือนที่เพิ่มมากขึ้น โดย ณ สิ้นปีบัญชี 2555 บริษัทฯ
มียอดรวมของฐานสมาชิกอยู่ที่ 2.07 ล้านราย
โดยสมาชิกดังกล่าวได้ใช้บริการสินเชื่อกับบริษัทฯทั้งหมด 3.09 ล้านบัญชี
ซึ่งประกอบไปด้วยสมาชิกในกรุงเทพฯ ร้อยละ 38 และสมาชิกในต่างจังหวัดร้อยละ 62
โดยรายละเอียดของแต่ละธุรกิจหลักมีดังนี้

- บัตรเครดิต

ยอดการให้สินเชื่อบัตรเครดิตในปีบัญชี 2555 เพิ่มขึ้นร้อยละ 16 โดยคิดเป็นสัดส่วนร้อยละ 42
ของยอดการให้สินเชื่อรวม ในขณะที่รายได้จากบัตรเครดิตมีจำนวน 4,633 ล้านบาท เพิ่มขึ้นร้อยละ
9 จากปีบัญชีก่อน ทั้งนี้ เป็นผลจากการที่บริษัทฯ
ได้ให้ความสำคัญกับการส่งเสริมการขายผ่านบัตรเครดิตทั้งกับคู่ค้าหลักและห้างสรรพสินค้าชั้นนำ
เพื่อเพิ่มยอดการใช้จ่ายผ่านบัตรให้มากขึ้น และในเดือนพฤศจิกายน 2555 ที่ผ่านมา บริษัทฯ
ได้จับมือกับการบินไทยในการเปิดตัวบัตรเครดิตใหม่ “อิออน รอยัล ออร์คิด พลัส แพลทินัม การ์ด”
เพื่อตอบสนองความต้องการของลูกค้าผู้ถือบัตรอิออนได้ดียิ่งขึ้น นอกจากนี้ บริษัทฯ
ยังให้ความสำคัญกับการจัดกิจกรรมรับสมัครบัตรใหม่
โดยพัฒนาช่องทางการรับสมัครบัตรที่หลากหลายยิ่งขึ้น ซึ่งรวมทั้งการออกบูธตามพื้นที่ชุมชน
การสมัครบัตรผ่านเว็บไซต์ของบริษัทฯ
และเพิ่มพื้นที่ในการวางใบสมัครบัตรตามร้านค้าสมาชิกที่มีอยู่ทั่วประเทศ เป็นผลให้ ณ วันที่ 20
กุมภาพันธ์ 2556 บริษัทฯ มีจำนวนบัตรเครดิต เพิ่มขึ้นกว่า 109,000 บัตร
หรือคิดเป็นอัตราการเติบโตร้อยละ 5 จากปีก่อน

- สินเชื่อเงินกู้

ในปีบัญชี 2555 ยอดสินเชื่อเงินกู้ของบริษัทฯ คิดเป็นสัดส่วนร้อยละ 52 ของยอดการให้สินเชื่อรวม
(โดยประกอบไปด้วยสินเชื่อส่วนบุคคลหรือสินเชื่อเงินสดร้อยละ 24
และสินเชื่อแบบมีวัตถุประสงค์ร้อยละ 28 ซึ่งได้แก่สินเชื่อเพื่อซื้อโทรศัพท์มือถือ สินค้าไอที
เครื่องใช้ไฟฟ้า และอื่นๆ ผ่านห้างสรรพสินค้าและคู่ค้ากว่า 15,700 แห่งทั่วประเทศ) ทั้งนี้ บริษัทฯ
มีรายได้จากสินเชื่อเงินกู้รวม 6,119 ล้านบาท โดยเพิ่มขึ้นถึงร้อยละ 31
จากงวดเดียวกันของปีก่อน
เนื่องจากการขยายตัวของตลาดสินเชื่อโดยรวมซึ่งมีแรงสนับสนุนจากการใช้จ่ายภาคครัวเรือนที่เพิ่มขึ้นจากการปรับฐานอัตราค่าแรงขั้นต่ำตามนโยบายของภาครัฐ
และการเติบโตของรายได้จากสินเชื่อเงินสดหมุนเวียน โดยบริษัทฯ
ได้เพิ่มช่องทางการเบิกถอนเงินสดซึ่งเป็นการอำนวยความสะดวกให้แก่ลูกค้ามากขึ้นและยังเป็นการลดต้นทุนการดำเนินงานของบริษัทฯ
ซึ่งสมาชิกบัตรอิออนสามารถเบิกเงินสดสินเชื่อเงินสดหมุนเวียนได้หลากหลายช่องทาง
โดยนอกจากการเบิกถอนเงินสดผ่านตู้เบิกเงินสดอัตโนมัติของบริษัทฯ
ยังสามารถเบิกถอนจากตู้เอทีเอ็มของธนาคารต่างๆ เช่น กสิกรไทย ธนชาต กรุงเทพ
กรุงศรีอยุธยา และผ่านทางเคาน์เตอร์เซอร์วิสที่ เซเว่น อีเลฟเว่น ทั่วประเทศ
นอกจากนี้สมาชิกบัตรอิออนสามารถใช้บริการโอนเงินและรับเงินผ่านทางที่ทำการไปรษณีย์ไทยทั่วประเทศได้ตั้งแต่เดือนมกราคม
2556 โดย ณ วันที่ 20 กุมภาพันธ์ 2556 จำนวนบัตรสมาชิกมีอัตราการเติบโตร้อยละ 9 หรือ
เพิ่มขึ้น 372,000 บัตรจากปีก่อน

- สินเชื่อเช่าซื้อ

ยอดสินเชื่อเช่าซื้อสำหรับปีบัญชี 2555 เป็นยอดสินเชื่อเช่าซื้อรถจักรยานยนต์ทั้งหมด
โดยมีสัดส่วนร้อยละ 1 ของยอดการให้สินเชื่อรวม โดยมีรายได้ 236 ล้านบาท ลดลงร้อยละ 58
จากยอดสินเชื่อเช่าซื้องวดเดียวกันของปีก่อน ซึ่งเป็นผลสืบเนื่องมาจากการที่บริษัทฯ
ได้เปลี่ยนจากการทำสัญญาเช่าซื้อสำหรับสินค้าที่ไม่ใช่จักรยานยนต์รายการใหม่ที่เกิดขึ้นตั้งแต่เดือนมกราคม
2554 มาเป็นสัญญาเงินกู้แบบมีวัตถุประสงค์ อย่างไรก็ตาม บริษัทฯ
ยังคงมีการจัดรายการส่งเสริมการขายแบบเอ็กซ์คลูซีฟอย่างต่อเนื่องกับผู้ผลิตมอเตอร์ไซด์ชั้นนำ อาทิ
มอเตอร์ไซด์ ฮอนด้า และซูซูกิ รวมถึงการเพิ่มช่องทางการจัดจำหน่าย มอเตอร์ไซด์
ที่สาขาของบริษัท

- รายได้อื่น

ในปีบัญชี 2555 บริษัทฯ มีรายได้อื่นจำนวน 1,244 ล้านบาท คิดเป็นสัดส่วนร้อยละ 10
ของรายได้รวม ซึ่งรายได้อื่นประกอบไปด้วย รายได้จากหนี้สูญรับคืน รายได้ค่านายหน้า
รายได้จากการติดตามหนี้ และอื่นๆ โดย โดยส่วนใหญ่เป็นรายได้จากหนี้สูญรับคืนจำนวน 731
ล้านบาท และคิดเป็นสัดส่วนร้อยละ 6 ของรายได้รวม
หลังจากการเข้าซื้อบริษัทย่อยในเดือนกันยายน 2555 บริษัทฯ มีรายได้ค่านายหน้าประกันภัยจำนวน
180 ล้านบาท และรายได้จากการติดตามหนี้ จำนวน 127 ล้านบาท ซึ่งบริษัทฯ
มีแผนที่จะเพิ่มรายได้ค่าธรรมเนียมให้เพิ่มมากขึ้นในอนาคต

  • ค่าใช้จ่าย

ค่าใช้จ่ายหลักของบริษัทฯ ประกอบด้วย ค่าใช้จ่ายในการดำเนินงานและการบริหาร
หนี้สูญและหนี้สงสัยจะสูญ และต้นทุนทางการเงิน โดยในปีบัญชี 2555 บริษัทฯ
มีค่าใช้จ่ายรวมทั้งสิ้นจำนวน 9,878 ล้านบาท ลดลงในอัตราร้อยละ 4 จากปีก่อน
โดยรายละเอียดของค่าใช้จ่ายต่างๆ มีดังนี้

- ค่าใช้จ่ายในการดำเนินงานและบริหาร

ในปีบัญชี 2555 บริษัทฯ มีค่าใช้จ่ายในการดำเนินงานและบริหารจำนวน 4,877 ล้านบาท
เพิ่มขึ้นร้อยละ 20 จากปีบัญชีก่อน
สืบเนื่องจากค่าใช้จ่ายในการส่งเสริมการตลาดที่เพิ่มมากขึ้นร้อยละ 66 จากปีบัญชีก่อน
เพื่อกระตุ้นยอดขายและเพิ่มศักยภาพในการแข่งขัน เมื่อเทียบเป็นสัดส่วนของรายได้รวม
ค่าใช้จ่ายในการดำเนินงานมีสัดส่วนที่เพิ่มขึ้นจากร้อยละ 37 ในปีบัญชีก่อน เป็น ร้อยละ 40
อย่างไรก็ตามบริษัทฯ ยังคงมีนโยบายในการบริหารจัดการและควบคุมค่าใช้จ่ายในด้านต่างๆ
อย่างต่อเนื่อง

- หนี้สูญและหนี้สงสัยจะสูญ

บริษัทฯ มีหนี้สูญและหนี้สงสัยจะสูญจำนวน 3,129 ล้านบาท ในปีบัญชี 2555 หรือคิดเป็นอัตราร้อยละ
26 ของรายได้รวม โดยมีหนี้สูญและหนี้สงสัยจะสูญลดลงจาก 4,530 ล้านบาทในปีบัญชีก่อน
หรือลดลงร้อยละ 31 ทั้งนี้สืบเนื่องมาจาก บริษัทฯ
ได้มีการปรับลดค่าเผื่อหนี้สงสัยจะสูญสำหรับลูกค้าที่คาดว่าจะมีผลกระทบจากสถานการณ์อุทกภัยในช่วงปลายปี
2554 และคุณภาพของลูกหนี้ใหม่ในปี 2555 ที่ดีขึ้นตามสภาวะเศรษฐกิจ

- ต้นทุนทางการเงิน

สำหรับปีบัญชี 2555 บริษัทฯ มีต้นทุนทางการเงินจำนวน 1,781 ล้านบาท เพิ่มขึ้นร้อยละ 7
เมื่อเทียบกับปีก่อน เนื่องจากการกู้ยืมที่เพิ่มขึ้นเพื่อรองรับการขยายตัวของสินเชื่อ
อย่างไรก็ตามสัดส่วนของต้นทุนทางการเงินคิดเป็นร้อยละ 15 ของรายได้รวม
ซึ่งเป็นสัดส่วนใกล้เคียงกันกับสัดส่วนในปีก่อน ทั้งนี้ เป็นผลจากการที่บริษัทฯ
มีนโยบายที่จะบริหารความเสี่ยงในด้านสภาพคล่อง
และความเสี่ยงที่อาจเกิดจากความผันผวนของอัตราดอกเบี้ย โดยการรักษาสัดส่วนการกู้ยืมระยะยาว
ซึ่ง ณ สิ้นปีบัญชี 2555 การกู้ยืมระยะยาวมีสัดส่วนร้อยละ 66 ของเงินกู้ยืมรวม
และมีอัตราดอกเบี้ยเฉลี่ยอยู่ที่ร้อยละ 4.08 ซึ่งลดลงร้อยละ 0.13 จากจากปีบัญชี 2554

  • กำไรสุทธิ

ในปีบัญชี 2555 บริษัทฯ มีกำไรจากการดำเนินงานรวม 2,355 ล้านบาท เพิ่มขึ้นจาก 571
ล้านบาทในปีบัญชีก่อน และบริษัทฯ มีกำไรสุทธิส่วนที่เป็นของบริษัทใหญ่ จำนวน 1,688 ล้านบาท
หรือคิดเป็น 6.75 บาทต่อหุ้น เพิ่มขึ้นจาก 0.64บาทต่อหุ้นในปีก่อน และมีอัตรากำไรสุทธิร้อยละ 14

ฐานะการเงินรวมของบริษัทและบริษัทย่อย

  • สินทรัพย์รวม

ณ วันที่ 20 กุมภาพันธ์ 2556 สินทรัพย์รวมของบริษัทฯ มีจำนวน 51,013 ล้านบาท เพิ่มขึ้น 7,028
ล้านบาทหรือร้อยละ 16 จาก 43,985 ล้านบาท ณ วันที่ 20 กุมภาพันธ์ 2555
ซึ่งส่วนใหญ่เป็นผลจากลูกหนี้การค้าสุทธิที่เพิ่มขึ้น

- ลูกหนี้การค้า

บริษัทฯ มีลูกหนี้การค้าจากงบการเงินรวมทั้งที่เป็นสินทรัพย์หมุนเวียนและไม่หมุนเวียนทั้งสิ้นจำนวน
45,394 ล้านบาท เพิ่มขึ้นร้อยละ 17 จากจำนวน 38,751 ล้านบาท ณ สิ้นปีบัญชี 2554
ซึ่งแบ่งตามประเภทธุรกิจได้เป็น ลูกหนี้บัตรเครดิตจำนวน 15,579 ล้านบาท เพิ่มขึ้นร้อยละ 32
ลูกหนี้เงินให้กู้ยืมกู้จำนวน 28,821 ล้านบาท เพิ่มขึ้นร้อยละ 13 และลูกหนี้เช่าซื้อจำนวน 917
ล้านบาท ลดลงร้อยละ 28 (เนื่องจากบริษัทฯ ได้จัดประเภทสัญญาสินเชื่อผ่อนชำระรายการใหม่
(สินเชื่อเช่าซื้อเดิม) ที่เกิดขึ้นตั้งแต่เดือนมกราคม 2554 ไว้ภายใต้ลูกหนี้เงินให้กู้ยืม)
และลูกหนี้อื่นๆ จำนวน 77 ล้านบาท เพิ่มขึ้นร้อยละ 67 อย่างไรก็ตาม
เมื่อรวมลูกหนี้บัตรเครดิตภายใต้โครงการแปลงสินทรัพย์เป็นหลักทรัพย์จำนวน 4,228 ล้านบาท
ซึ่งเป็นรายการนอกงบดุล (Off-Balance Sheet) ด้วยแล้ว ลูกหนี้การค้าจะมีจำนวนรวมทั้งสิ้น
49,622 ล้านบาท ซึ่งเพิ่มขึ้นร้อยละ 12 จากสิ้นปีบัญชี 2554

คุณภาพสินทรัพย์ของบริษัทฯ มีแนวโน้มไปในทิศทางที่ดีขึ้นตามลำดับ
โดยเป็นผลมาจากลูกค้าใหม่ที่เพิ่มขึ้นประกอบกับความสามารถในการจัดเก็บหนี้ของบริษัทฯ
ที่มีประสิทธิภาพมากขึ้น ส่งผลให้ ณ วันที่ 20 กุมภาพันธ์ 2556 บริษัทฯ
และบริษัทย่อยได้มีการสำรองค่าเผื่อหนี้สงสัยจะสูญทั้งสิ้นจำนวน 1,620 ล้านบาท
ซึ่งคิดเป็นสัดส่วนร้อยละ 3.57 ของยอดลูกหนี้การค้ารวม ลดลงจากจำนวน 2,494 ล้านบาท
หรือสัดส่วนร้อยละ 6.44 ของยอดลูกหนี้การค้ารวม ณ สิ้นปีบัญชีก่อน ทำให้ลูกหนี้การค้าสุทธิมีจำนวน
43,774 ล้านบาท ซึ่งคิดเป็นสัดส่วนร้อยละ 86 ของสินทรัพย์รวม

ตารางแสดงรายละเอียดลูกหนี้ค้างชำระแยกตามประเภทธุรกิจ

งบการเงินรวม (ข้อมูล ณ วันที่ 20 กุมภาพันธ์ 2556)

  -------------- --------------- --------- ------------ --------- ----------- --------- ------------------- --------- ------------------- --------- ----------- ---------
                 สินเชื่อบัตรเครดิต             สินเชื่อเช่าชื้อ             สินเชื่อบุคคล             การให้บริการติดตามหนี้             ธุรกิจนายหน้าประกันภัย             รวม         

                 จำนวน           สัดส่วน     จำนวน        สัดส่วน     จำนวน       สัดส่วน     จำนวน               สัดส่วน     จำนวน               สัดส่วน     จำนวน       สัดส่วน

                 (ล้านบาท)        (ร้อยละ)   (ล้านบาท)     (ร้อยละ)   (ล้านบาท)    (ร้อยละ)   (ล้านบาท)            (ร้อยละ)   (ล้านบาท)            (ร้อยละ)   (ล้านบาท)    (ร้อยละ)

  ลูกหนี้ปกติต่ำกว่า 3 15,269.33       98.01%    898.04       97.94%    27,975.12   97.06%    4.56                12.58%    72.16               199.26%   44,219.20   97.41%
  เดือน                                                                                                                                                          

  3 เดือนขึ้นไป     309.36          1.99%     18.87        2.06%     846.59      2.94%     -                   0.00%     -                   0.00%     1,174.82    2.59%

  รวม            15,578.69       100.00%   916.91       100.00%   28,821.70   100.00%   4.56                12.58%    72.16               199.26%   45,394.02   100.00%
  -------------- --------------- --------- ------------ --------- ----------- --------- ------------------- --------- ------------------- --------- ----------- ---------

ตารางแสดงหนี้สูญแยกตามประเภทธุรกิจ

  (หน่วย : ล้านบาท)

  -------------------------- -------------- -------------- --------------
                             ปีบัญชี 2553      ปีบัญชี 2554      ปีบัญชี 2555

  บัตรเครดิต                   702.52         651.95         831.45

  สินเชื่อเช่าซื้อ                 361.32         274.79         66.51

  สินเชื่อส่วนบุคคล               1,964.25       2,271.56       3,105.20

  รวม                        3,028.09       3,198.30       4,003.16
  -------------------------- -------------- -------------- --------------

  • หนี้สิน

ณ วันที่ 20 กุมภาพันธ์ 2556 บริษัทฯ มีหนี้สินรวมทั้งสิ้น 43,755 ล้านบาท เพิ่มขึ้น 6,152
ล้านบาท จาก 37,604ล้านบาท ณ วันที่ 20 กุมภาพันธ์ 2555
ซึ่งสาเหตุหลักมาจากจำนวนเงินกู้ยืมที่เพิ่มขึ้นจำนวน 4,400 ล้านบาท โดย ณ สิ้นปีบัญชี 2555
บริษัทฯ มีเงินกู้ยืมทั้งระยะยาวและระยะสั้นจำนวนรวมทั้งสิ้น 39,979 ล้านบาท เมื่อเทียบกับจำนวน
35,578 ล้านบาทในปีบัญชีก่อน ทั้งนี้ บริษัทฯ มีเงินกู้ยืมระยะยาวจำนวน 26,343 ล้านบาท
หรือคิดเป็นสัดส่วนร้อยละ 66 ของเงินกู้ยืมรวม

  • ส่วนของผู้ถือหุ้น

ณ วันที่ 20 กุมภาพันธ์ 2556 ส่วนของผู้ถือหุ้นรวมมีจำนวน 7,258 ล้านบาท เพิ่มขึ้น 876 ล้านบาท
หรือเพิ่มขึ้นในอัตราร้อยละ 14 จาก ณ วันที่ 20 กุมภาพันธ์ 2555 ส่งผลให้มูลค่าทางบัญชี ณ วันที่
20 กุมภาพันธ์ 2556 เท่ากับ 29.03 บาทต่อหุ้น เพิ่มขึ้นจาก 24.50 บาท ณ สิ้นปีบัญชีก่อนหน้า

อัตราส่วนหนี้สินต่อส่วนของผู้ถือหุ้นในปีบัญชี 2555 เพิ่มขึ้นเล็กน้อยเป็น 6.0 เท่าจาก 5.9
เท่าในปีบัญชี 2554 โดยมีอัตราผลตอบแทนต่อผู้ถือหุ้นและอัตราผลตอบแทนต่อสินทรัพย์รวมอยู่ที่ร้อยละ
25.2 และร้อยละ 3.6 เมื่อเทียบกับปีบัญชีก่อนหน้า ที่อัตราร้อยละ 2.6 และร้อยละ 0.4
ตามลำดับ

นอกจากนี้ บริษัทฯ ได้ประกาศจ่ายเงินปันผลงวดสุดท้ายในอัตรา 1.85 บาทต่อหุ้น (โดย 1.45
บาท สำหรับผลการดำเนินงาน 6 เดือนหลัง และอีก 0.40 บาท
เป็นเงินปันผลพิเศษเนื่องในวาระครบรอบปีที่ 20 ของการก่อตั้งบริษัทฯ)
ซึ่งจะจ่ายภายหลังจากที่ได้รับอนุมัติจากที่ประชุมผู้ถือหุ้นในวันที่ 18 มิถุนายน 2556 ทั้งนี้ บริษัทฯ
ได้จ่ายเงินปันผลระหว่างกาลไปแล้วในอัตรา 1.15 บาทต่อหุ้น เมื่อวันที่ 22 ตุลาคม 2555 ดังนั้น
เงินปันผลจ่ายสำหรับผลการดำเนินงานในปีบัญชี 2555 รวมทั้งสิ้นเป็น 3 บาทต่อหุ้น
หรือคิดเป็นอัตราเงินปั นผลจ่ายร้อยละ 44.4

สภาพคล่อง

ณ วันที่ 20 กุมภาพันธ์ 2556 บริษัทฯ และบริษัทย่อยมีเงินสดจำนวน 1,692 ล้านบาท ลดลง 85
ล้านบาทจากปีก่อน การได้มาและใช้ไปในกิจกรรมของเงินสดในระหว่างปีแบ่งตามกิจกรรมได้ดังนี้

- เงินสดใช้ไปในการดำเนินงาน 4,828 ล้านบาท ซึ่งส่วนใหญ่เป็นผลจากลูกหนี้การค้าที่เพิ่มขึ้น

- เงินสดใช้ไปในการลงทุน 2,030 ล้านบาท ส่วนใหญ่เป็นการซื้อเงินลงทุนชั่วคราว
และลงทุนในบริษัทย่อย และซื้อสินทรัพย์ถาวรกับซอฟแวร์

- เงินสดได้มาจากการจัดหาเงิน 6,773 ล้านบาท
สวนใหญ่เป็นเงินสดรับจากเงินกู้ยืมระยะยาวและเงินกู้ยืมระยะสั้นจากสถาบันการเงิน

เมื่อนำยอดเงินสดและรายการเทียบเท่าเงินสดสุทธิที่ลดลงจำนวน 84 ล้านบาท
รวมกับเงินสดต้นงวดจำนวน 1,776 ล้านบาท บริษัทฯ จึงมีเงินสดคงเหลือ ณ สิ้นปีบัญชี 2555
จำนวน 1,692 ล้านบาท ตามลำดับ

0

3.  ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

เนื่องจากธุรกิจหลักของบริษัทฯ คือ การให้บริการสินเชื่อประเภทต่างๆ แก่ลูกค้า
โดยอาศัยแหล่งเงินทุนหลัก คือ เงินกู้จากธนาคารพาณิชย์ การออกหุ้นกู้
และจากโครงการแปลงสินทรัพย์เป็นหลักทรัพย์ ดังนั้น
ปัจจัยที่จะมีผลต่อการดำเนินงานและฐานะการเงินของบริษัทฯ ในอนาคต คือ
ทิศทางการเปลี่ยนแปลงของอัตราดอกเบี้ยในตลาด
ซึ่งปัจจัยดังกล่าวจะส่งผลกระทบโดยตรงต่อรายได้ ต้นทุน และผลการดำเนินงานของบริษัทฯ
นอกจากนี้ ภาวะเศรษฐกิจโดยรวมของประเทศก็เป็นอีกปัจจัยหนึ่ง
ที่จะเป็นตัวกำหนดความสามารถในการใช้จ่ายของประชาชนในประเทศ
ซึ่งหากกำลังซื้อของประชาชนซึ่งรวมถึงลูกค้าของบริษัทฯ
ลดลงอย่างมากก็จะส่งผลกระทบต่อความสามารถในการชำระเงินคืนต้นและดอกเบี้ย
และผลการดำเนินงานของบริษัทฯ ในที่สุด

นอกจากนี้ บริษัทฯ ได้มีการวิจัยพัฒนาในส่วนระบบสารสนเทศ เพื่อพัฒนาประสิทธิภาพในการทำงาน
และเพื่อการลดต้นทุนดำเนินงานของบริษัทฯ ในอนาคต อย่างไรก็ตาม
การวิจัยพัฒนาดังกล่าวไม่มีผลกระทบอย่างเป็นสาระสำคัญต่อการดำเนินงานและฐานะการเงินของบริษัทฯ

4.  ค่าตอบแทนผู้สอบบัญชี

    1.  รายงานการสอบบัญชี

จากรายงานของผู้สอบบัญชีที่ทำการตรวจสอบงบการเงินรวมและงบการเงินเฉพาะกิจการ
ซึ่งตรวจสอบ โดยนายนิติ จึงนิจนิรันดร์ ผู้สอบบัญชีรับอนุญาตเลขที่ 3809 บริษัท ดีลอยท์ ทู้ช โธมัทสุ
ไชยยศ สอบบัญชี จำกัด สำหรับปีบัญชี 2553 - 2555 สิ้นสุดวันที่ 20 กุมภาพันธ์ 2554 2555 และ
2556 โดยผู้สอบบัญชีให้ความเห็นว่างบการเงินรวมและงบการเงินเฉพาะกิจการของบริษัทฯ
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามมาตรฐานการรายงานทางการเงิน
โดยได้แสดงความเห็นอย่างไม่มีเงื่อนไขในรายงานการสอบบัญชี

  11.4.2 ค่าตอบแทนผู้สอบบัญชี

สำหรับปีบัญชี 2555 สิ้นสุดวันที่ 20 กุมภาพันธ์ 2556 บริษัทฯ ได้แต่งตั้งผู้สอบบัญชี ของบริษัทฯ รวม
3 ท่าน จากบริษัท ดีลอยท์ ทู้ช โธมัทสุ ไชยยศ สอบบัญชี จำกัด
ซึ่งผู้สอบบัญชีทั้งสามท่านไม่มีความสัมพันธ์หรือส่วนได้เสียกับบริษัทฯ หรือบริษัทย่อย ผู้บริหาร
ผู้ถือหุ้นรายใหญ่
และ/หรือผู้ที่เกี่ยวข้องกับบุคคลดังกล่าวในลักษณะที่จะมีผลกระทบต่อการปฏิบัติหน้าที่อย่างเป็นอิสระแต่อย่างใด
ทั้งนี้ บริษัท ดีลอยท์ ทู้ช โธมัทสุ ไชยยศ สอบบัญชี จำกัด ยังเป็นผู้สอบบัญชีของบริษัทย่อย
(ที่ตั้งอยู่ในประเทศไทย) ของบริษัทฯ ได้แก่ บริษัท อีเทอนอล 3 นิติบุคคลเฉพาะกิจ จำกัด บริษัท
อีเทอนอล 4 นิติบุคคลเฉพาะกิจ จำกัด บริษัท อีเทอนอล 5 นิติบุคคลเฉพาะกิจ จำกัด บริษัท
เอซีเอส อินชัวรันส์ โบรคเกอร์ (ประเทศไทย) จำกัด บริษัท เอซีเอส ไลฟ์อินชัวรันส์ โบรคเกอร์
(ประเทศไทย) จำกัด และบริษัท เอซีเอส เซอร์วิสซิ่ง (ประเทศไทย) จำกัด
โดยผู้สอบบัญชีที่รับผิดชอบตรวจสอบบัญชีของบริษัทฯ และบริษัทย่อยมีดังนี้

1. นายนิติ จึงนิจนิรันดร์ ผู้สอบบัญชีรับอนุญาตเลขทะเบียน 3809

2. นายเพิ่มศักดิ์ วงศ์พัชรปกรณ์ ผู้สอบบัญชีรับอนุญาตเลขทะเบียน 3427

3. นายชวาลา เทียนประเสริฐกิจ ผู้สอบบัญชีรับอนุญาตเลขทะเบียน 4301

ค่าตอบแทนผู้สอบบัญชีสำหรับปีบัญชี 2555 สิ้นสุดวันที่ 20 กุมภาพันธ์ 2556 มีรายละเอียดดังต่อไปนี้

+---------------------------+-----------------------+------------------+
|                           | บริษัทฯ                 | บริษัทย่อย          |
+---------------------------+-----------------------+------------------+
| ค่าสอบบัญชี                  | 5,200,000 บาท         | 1,920,000 บาท    |
|                           |                       |                  |
| ค่าใช้จ่ายอื่นที่ไม่ใช่ค่าสอบบัญชี    | 44,000 บาท            | 7,537 บาท        |
| (ค่าใช้จ่ายเบ็ดเตล็ด*)         |                       |                  |
+---------------------------+-----------------------+------------------+
| รวม                       | 5,244,000 บาท         |   1,927,537 บาท  |
+---------------------------+-----------------------+------------------+

หมายเหตุ *ค่าใช้จ่ายเบ็ดเตล็ดของผู้สอบบัญชี เช่น ค่าถ่ายเอกสาร ค่าไปรษณียากร ค่าเดินทาง
ฯลฯ ที่บริษัทฯ ได้จ่ายให้กับ

บริษัท ดีลอยท์ ทู้ช โธมัทสุ ไชยยศ สอบบัญชี จำกัด